Jan Peder Jalland (38) forlater rollen som assistenttrener i Stabæk for å bli hovedtrener for Norges guttelandslag i aldersgruppen 15 til 17 år.

Jalland kommer fra Nykirke i Horten kommune og har selv spilt fotball på lavere nivå for Borre og Fossum. Han har hatt trenerroller i Stabæk siden 2008.

– Dette er en veldig spennende mulighet for meg, og spillerutvikling er noe jeg virkelig brenner for. Jeg håper å bruke de ti årene med kompetanse og erfaring fra Stabæk, hvor jeg har jobbet med veldig mange unge spillere, sier Jalland i en pressemelding fra Norges Fotballforbund (NFF).

NFF beskriver Jalland som en svært dyktig fagmann med stor kompetanse innen spillerutvikling.

– Vi er svært fornøyde med at han er kommet til oss og skal være en del av vårt fagmiljø, sier seksjonsleder for aldersbestemte landslag i NFF, Truls Dæhli.

(©NTB)